
Nors Europos Sąjungos plėtra lemia Lietuvos politinę, ekonominę, socialinę bei kultūrinę transformaciją, o laisvas asmenų judėjimas, reglamentuojamas ES teisės, yra esminė prielaida šiai transformacijai vykti, galima teigti, kad laisvo asmenų judėjimo poveikis įvairioms Lietuvos gyvenimo sritims yra nevienareikšmiškas ir nevienodas. Narystė ES teikia Lietuvai daug pranašumų - skatina visuomenės demokratizaciją, gerovės didėjimą, industrializaciją, ekonomikos augimą, urbanizaciją, komunikacijų plėtrą bei užtikrina didesnį saugumą. Kita vertus, tam tikri šių išvardintų „modernėjimo“ tendencijų bruožai bei globalizacijos, socialinės ir kultūrinės diferenciacijos ypatumai turi daug neigiamų pasekmių, o viena svarbiausių ir prieštaringai vertinamų tokių Lietuvos narystės Europos Sąjungoje pasekmių yra specialistų emigracija arba „protų nutekėjimas“. 
„Protų nutekėjimo“ fenomenas pasauliniame kontekste jau daugiau nei keletą dešimtmečių yra politinių diskusijų ir mokslinių tyrinėjimų objektas. Šiam reiškiniui daug dėmesio skiria beveik visų Europos Sąjungos (ir ne tik) šalių sociologai, ekonomistai ir politikai. Kai kuriose šalyse teisinėmis, ekonominėmis ir politinėmis priemonėmis stengiamasi palengvinti aukščiausio lygio specialistų integraciją šių šalių darbo rinkose. Ir Lietuvoje prie migracijos bei „protų nutekėjimo“ problematikos viešinimo, polemizavimo, viešos diskusijos prisideda daug vyriausybinių ir nevyriausybinių organizacijų (pvz. Finansų analitikų asociacija, Kauno Technologijos universiteto Socialinių mokslų fakulteto Edukologijos institutas, Lietuvių išeivijos institutas, Lietuvos mokslo taryba, Migracijos departamentas prie Lietuvos Respublikos vidaus reikalų ministerijos, Pilietinės visuomenės institutas, Socialinės apsaugos ir darbo ministerija ir kt.) tačiau galima teigti, kad „protų nutekėjimo“ iš Lietuvos problema profesiniu aspektu yra mažai nagrinėta. Vis dėlto, remiantis negausiais tyrimais ir/ar įvairiomis Lietuvos ir užsienio autorių publikacijomis, galima išskirti tris profesines grupes „jautriausias“ „protų nutekėjimo“ iš Lietuvos fenomenui - mokslininkus ir tyrėjus (studentus), informacinių technologijų bei sveikatos priežiūros specialistus. Būtent šių profesinių grupių specialistų kvalifikacija ir kompetencija sukuria pasiūlą „protų nutekėjimui“ iš Lietuvos į kitas šalis, o įvairiuose tyrimuose ar pranešimuose argumentuojama, kad polinkis emigruoti ar „nutekėti“ yra daugiau būdingas jauniems, išsilavinusiems specialistams, kurių žinios (įgytos Lietuvos aukštojo mokslo sistemoje) yra lengvai perkeliamos į kitų šalių ekonomiką. Autorius norėtų pastebėti, kad remiantis jo turima informacija, komunikacijos ir informacinių technologijų specialistų „nutekėjimu“ Lietuvoje beveik nesidomėta. (2004 m. Profesinio mokymo metodikos centras prie Lietuvos Respublikos Švietimo ir mokslo ministerijos parengė „Informacinių technologijų sektoriaus studiją“, kurioje tik buvo įvardintos grėsmės šio sektoriaus specialistų darbo rinkai).
 Akivaizdu, kad Europos Sąjungos teisė įtvirtina liberalų migracijos, laisvo asmenų judėjimo ir įdarbinimo politikos modelį, todėl Lietuvos piliečiams, įsidarbinimui kai kurių Europos Sąjungos šalių teritorijoje (ilgiausiai iki 2009 m.) taikomi ribojimai yra laikina kliūtis tiek bendriems migracijos srautams tiek „protų nutekėjimui“; todėl specialistų emigracija ir „protų nutekėjimas“ spartės mažėjant kliūčių laisvam asmenų judėjimui ir tai turės greičiau neigiamą poveikį Lietuvai, kaip pereinamosios ekonomikos šaliai.

2005 m. gegužės – birželio mėnesį šio straipsnio autorius atliko Vilniaus universiteto Onkologijos instituto sveikatos priežiūros specialistų apklausą, kuria siekta įvertinti „protų nutekėjimo“ potencialą tirtųjų instituto darbuotojų grupėje. (Apklausta iš viso 100 Vilniaus universiteto Onkologijos institute dirbančių gydytojų, mokslininkų-tyrėjų bei slaugos administratorių, taikant sisteminę atranką gydytojams ir mokslininkams (kas penktas iš sąrašo), bei patogiąją atranką slaugos administratoriams (iš kiekvieno skyriaus buvo pasirinkta apklausti po 6 - 8 slaugos administratorius); anketinės apklausos rezultatai bei jų pasiskirstymas pagal socialines - demografines respondentų charakteristikas buvo apskaičiuoti naudojant SPSS 13.0 for Windows programinės įrangos paketą skirtą statistinei analizei). 

Apibendrinant tyrimo duomenis matyti, kad dauguma tyrime dalyvavusių Vilniaus universiteto Onkologijos instituto sveikatos priežiūros specialistų teigia, kad norėtų vykti į užsienį, tačiau objektyvios priežastys (amžius, kalbos barjeras, šeimyninės aplinkybės) riboja jų išvykimo potencialą. Nenoro išvykti priežastys daugiau asmeninės, ir jos nereiškia tvirto apsisprendimo. Šeimos, amžiaus ar kalbos žinių „stabdžių“ nebuvimas galėtų žymiai koreguoti norinčiųjų išvykti respondentų skaičių „protų nutekėjimo“ fenomeno „naudai“. Nė vienas respondentas nenurodė, kad nepakankama jo, kaip specialisto, profesinė kompetencija, būtų kliūtis migracijai, todėl galima teigti, kad Lietuvos aukštojo mokslo sistemoje ir dirbant institute įgytos žinios yra lengvai perkeliamos į kitų šalių sveikatos priežiūros sistemas, o tai ir skatina emigruoti. Ši priežastis nulemia ir tai, kad emigravę specialistai užsiimtų tik jų profesinę kvalifikaciją atitinkančia veikla, todėl tai būtų „protų nutekėjimas“, o ne „protų nuostolis“. Kita vertus, aiškiai matyti, kad planuojantys išvykti Onkologijos instituto specialistai pasidalinę į dvi grupes - tvirtai apsisprendusiųjų ir ne iki galo apsisprendusiųjų. Taigi, reiktų orientuotis į ne iki galo apsisprendusiųjų grupę „protų nutekėjimo“ galimiems padariniams institute sušvelninti, kadangi dauguma tvirtai apsisprendusiųjų jau yra ėmęsi veiksmų, susijusių su būsimu išvykimu. Pusė jų ieškojo informacijos apie darbą internete arba apie įsidarbinimo užsienyje galimybes klausinėjo kolegų, pažįstamų ar draugų Lietuvoje, o daugiau nei trečdalis klausinėjo užsienyje jau dirbančių kolegų, pažįstamų ar draugų. Mažiau nei kas dešimtas planuojančių išvykti respondentų kreipėsi į įdarbinimo agentūrą veikiančią Lietuvoje arba užsienyje. Maždaug tiek pat užsiregistravo kompiuterinėje gydytojų duomenų bazėje. (Nors nebuvo specialiai domėtasi, kurioje duomenų bazėje šie specialistai užsiregistravo, reikia pastebėti, kad sveikatos priežiūros specialistams, norintiems įsidarbinti Jungtinėje Karalystėje, mokama registracija GMS duomenų bazėje yra privaloma). Nustatyta, kad kas dešimtas respondentas domėjosi kur ir kaip apsigyventi užsienyje. Daugiau nei ketvirtadalis planuojančių išvykti respondentų dar nesiėmė jokių veiksmų, o labai maža jų dalis kreipėsi tiesiai į darbdavį užsienyje. Taigi, planuojantys išvykti instituto specialistai ieškodami darbo daugiausia tikisi gauti informacijos iš draugų ar kolegų arba rasti darbo vietą naudodamiesi internetu. Tai patvirtina daugelio mokslininkų išsakytą teiginį, kad labai aukštos kvalifikacijos specialistai yra linkę labai pasitikėti vieni kitais ir dėl to per neformalius ryšius bei komunikacijos tinklus keičiasi informacija apie laisvas darbo vietas ir apie atsiradusias veiklos galimybes. (Įdomu pastebėti, kad tyrimo pradžioje, sudarinėjant klausimų anketą buvo linkstama daryti prielaidą, kad kai kurios įdarbinimo kompanijos labai agresyviai ir etikos normų neatitinkančiais būdais verbuoja ne pavienius Lietuvos sveikatos priežiūros įstaigų darbuotojus, bet jų grupes (komandas). Tiriant Onkologijos instituto atvejį ši prielaida nepasitvirtino. Kita vertus, stebint įdarbinimo kompanijų organizuojamus susitikimus su sveikatos priežiūros specialistais, galima tvirtinti, kad kokybiniais vertinimais paremtų prielaidų tolimesniems tyrimams šia kryptimi lieka). 

Mažiau nei pusė (apie 47 proc.) Onkologijos instituto specialistų mano, kad sutiktų likti Lietuvoje jei jų atlyginimas padidėtų 50 proc.. Nepaisant to, iškelta papildomų sąlygų, nes klausimyne respondentai buvo paprašyti pagrįsti pasirenkamą atsakymą (Ar Jūs sutiktumėte likti Lietuvoje, jei Jūsų atlyginimas padidėtų 50 proc.?; Taip/Ne; klausimas įtrauktas į anketą atsižvelgiant į tyrimo laikotarpiu Lietuvos Gydytojų sąjungos organizuotą, bet neįvykusį sveikatos priežiūros darbuotojų streiką). Taigi, maždaug kas dešimtas respondentas mano, kad toks atlyginimas tik kurį laiką atitiktų pragyvenimui reikalingą minimumą, keli instituto darbuotojai tvirtina, kad atlyginimo padidinimas sulaikytų tik kuriam laikui, arba neišvyktų tik jei kasmet “tiek didėtų”. Kita vertus, beveik pusė respondentų teigia, jog atlyginimo padidinimas 50 proc. nesumažintų jų ryžto emigruoti. Keli respondentai teigia, kad atlyginimas turėtų didėti tris arba 4 – 5 kartus, arba turėtų atitikti Europos Sąjungos atlyginimų vidurkį. Šiek tiek daugiau nei ketvirtadalis teigia, kad tai tiesiog per mažai. Vienas respondentas paminėjo, kad vis tiek išvyktų, nes jo netenkina bendra darbinė atmosfera ir santykiai tarp kolegų institute, kitas tvirtino, kad tai neišspręstų sveikatos apsaugos sistemos problemų Lietuvoje. Apibendrinant, galima teigti, kad pastarieji atsakymai rodo, kad instituto sveikatos priežiūros specialistai suinteresuoti ne vien ekonomine darbo užsienyje nauda. Jiems svarbūs santykiai tarp kolegų, ir apskritai sveikatos apsaugos sistema šalyje ir galbūt jų motyvacija dirbti Lietuvoje didėtų, jei atlyginimas būtų didinamas pastoviai, pagal iš anksto žinomą planą.

Potenciali instituto specialistų migracijos geografija apsiriboja Europos šalimis. Dauguma respondentų žino apie atskirų šalių sveikatos priežiūros sistemas, todėl šalies pasirinkimas yra stipriai motyvuotas: dauguma išvykimui rinktųsi Didžiąją Britaniją arba Skandinavijos šalis. Po to seka Vokietija, Airija ir Prancūzija. Likusieji nurodė kitą šalį, iš kurių buvo paminėtos Olandija ir Ispanija, o keli respondentai šalies neįvardino, bet pabrėžė: “pageidautina Europoje” arba “tik EU” (angl. EU reiškia ES). Kai kurie apklaustieji patikslino “galvoju apie Airiją, bet ir kitur neatsisakyčiau” arba “į Vokietiją, nes moku kalbą”. Respondentų šalies pasirinkimo motyvus dar galima sugrupuoti į asmeninius, ekonominius ir kultūrinius – politinius interesus. Iš asmeninių priežasčių daugiausia kartų buvo paminėta tai, kad ten yra giminaičių, draugų ar kolegų, kalbos mokėjimas ir ankstesnis buvimas šalyje, stažuotės. Iš ekonominių interesų dominuoja geras darbo užmokestis, užmegzti kontaktai, ryšiai su darbdaviais t.y. geresnės įsidarbinimo perspektyvos. Iš kultūrinių – politinių interesų respondentams svarbiausias šalies patrauklumas dėl tradicijų ar europietiško gyvenimo būdo. Europietiškos kultūros šalių pasirinkimą galėjo nulemti ir tai, kad Lietuvai įstojus į Europos Sąjungą atsirado daugiau galimybių gauti legalų darbą pagal specialybę užsienyje – taip teigia didžioji dalis tyrime dalyvavusių instituto darbuotojų. Kita vertus, aktyvių veiksmų, susijusių su išvykimu ėmėsi dešimtadalis respondentų, kurie teigia, kad pradėjo tobulinti savo bendrąją kompetenciją (pavyzdžiui, mokytis užsienio kalbų), kad vėliau galėtų išvykti. Nors, respondentų teigimu, Lietuvos narystė Europos Sąjungoje atveria jiems daugiau galimybių gauti legalų ir profesiją atitinkantį darbą, šalies politinė sistema atsidūrė jų poreikių hierarchijos apačioje. Svarbiausia instituto darbuotojams yra geras atlyginimas, tinkamas darbo krūvis, mėgstamas darbas ir šeima. Pirmuosius du poreikius apklausoje dalyvavę Vilniaus universiteto Onkologijos instituto sveikatos priežiūros specialistai geriau galėtų patenkinti tik užsienyje.  Kalbant apie karjeros galimybes, daugiau nei trečdalis respondentų mano, kad sąlygos karjerai palankesnės tik Lietuvoje. Tiek pat respondentų teigia, kad siekti karjeros jiems būtų priimtina tik užsienyje. Šiek tiek mažiau nei trečdalis tyrime dalyvavusių specialistų mano, jog sąlygos karjerai yra vienodos visur. Įdomu pastebėti, kad poreikis karjerai atsidūrė priešpaskutinėje respondentų poreikių hierarchijos vietoje.

Apibendrinant, galima teigti, kad geras sveikatos priežiūros specialistų paruošimo lygis sukuria paklausą jų „protams“ užsienyje, o tai turės rimtas socialines pasekmes. (Prognozuojama, kad iki 2015 m. sveikatos priežiūros specialistų skaičius Lietuvoje sumažės 15 proc. t.y. trūks daugiau nei 3000 gydytojų, o bendra proporcija šalyje sieks apie 260 gydytojų 100 tūkst. gyventojų, kai tuo tarpu ES rekomenduojama norma yra 335 gydytojai 100 tūkst. gyventojų
). Žinoma, sveikatos priežiūros specialistų „protų nutekėjimo“ problema atsispindi ir Sveikatos apsaugos ministerijos politinėje darbotvarkėje (ir būtent dėl to atsiranda daugiau empirinio pagrindo „protų nutekėjimo“ reiškinio įvertinimui), bet kita vertus, dėl problemos kompleksiškumo politinių sprendimų priėmimas yra uždelstas.  

„Protų nutekėjimo“ problemą šalys sprendžia įvairiai, todėl galima išskirti tris pagrindines skirtingose šalyse vyraujančias fenomeno traktavimo koncepcijas: „aktyvaus reguliavimo modelį“, „nesikišimo“ bei „požiūrio į ateitį“ koncepcijas
. Pirmoji koncepcija („aktyvaus reguliavimo“ modelis) reiškia, kad valstybė aktyviai kišasi į migracijos srautų reguliavimą tam naudodama administracines, teisines ir ekonomines priemones. Tokia migracijos srautų valdymo taktika labiausiai tinka įgyvendinti valstybėse, kurios patiria didelį „protų nutekėjimą“. Kitas požiūris į „protų nutekėjimą“ - nesikišimo politika reiškia, kad valstybė neturi teisių reguliuoti migracijos procesų, nes dėl tokio reguliavimo gali būti pažeistos fundamentalios žmogaus teisės ir laisvės. „Nesikišimo“ koncepcija yra priimtina šalims į kurias nuteka „protai“. Trečioji, „požiūrio į ateitį“ koncepcija, pabrėžia, kad „protų nutekėjimo“ problemos sprendimas yra ne vienos valstybės reikalas ir turi būti sprendžiamos supranacionaliniu lygiu. Be to, siekiant apginti tiek individualius emigranto, tiek jo kilmės valstybės interesus, „protų nutekėjimo“ problemos sprendimui reikia daug laiko. Atskiras, išgrynintas modelis (gryni modeliai tikrovėje egzistuoja labai retai) apima tik dalį problemos sprendimo sričių, todėl yra įmanoma šių modelių jungtis, pritaikant kiekvieno jų elementus šalies ar sektoriaus atvejui. 

Apskritai ekonomiškai išsivysčiusiose ES šalyse „protų nutekėjimo“ problematikai skiriama daugiau dėmesio ir ja domėtis ir tyrinėti pradėta anksčiau nei pereinamosios ekonomikos šalyse. Tai rodo išsamesnė ir tikslesnė statistika, pateikiama įvairiuose šaltiniuose, bei atskirų tyrimų gausa. Lietuvoje įvairios organizacijos ar institucijos tyrimus atlieka atskirai ir epizodiškai ir nė vienas jų neturėjo įtakos politinių sprendimų priėmimui. Be to, atsižvelgiant į tai, kad statistika apie migracijos srautus nėra išsami, turėtų būti siūloma diferencijuoti „protų nutekėjimą“ ir išvykstančius iš Lietuvos specialistus bendrame migracijos sraute pagal išsimokslinimą ir profesijas. Tokia diferenciacija iš dalies užtikrintų sistemingą stebėseną ir būtų svarbus kriterijus priimant politinius sprendimus. Be to, reiktų parengti tyrimų programą, kuri leistų šalies mastu įvertinti problemos dydį. Tyrimų programa turėtų apimti visus pagrindinius ekonomikos sektorius (pagal profesines grupes), tiek privačius tiek viešuosius. Vienodos tyrimų metodikos, parengtos atskiriems sektoriams, leistų periodiškai šiuos tyrimus kartoti. Tyrimams finansuoti gali būti panaudojama dalis Europos Sąjungos struktūrinių fondų paramos ir Lietuvos aukštųjų mokyklų bei institutų intelektinis kapitalas. Tik įvertinus tikrąją padėtį, galima pradėti rengti valstybinę programą, kuri numatytų teisines, administracines ir ekonomines priemones skatinančias probleminių sričių specialistus likti Lietuvoje. Tai gali būti mokesčių lengvatos (pvz. studijų paskolų nurašymas, būsto dalinis ar visiškas kreditavimas) ar skatinimo priemonės, kurias taiko kitos ES narės pvz. specialistų pritraukimas iš trečiųjų šalių, „nutekėjusių“ specialistų panaudojimas per įvairias programas, projektus, teledarbą (e. paslaugų e. švietimo ar telemedicinos srityje). ES šalių narių gerosios patirties perėmimui turėtų būti skiriama daugiausia dėmesio. 

THE PROBLEM OF BRAIN DRAIN IN LITHUANIA IN THE CONTEXT OF FREE MOVEMENT OF PERSONS IN THE EUROPEAN UNION (OCCUPATIONAL ASPECT)

Summary

Brain drain has been the object of much policy discussion in the global context for many years; however, in Lithuania it is a new phenomenon. The assessment of the brain drain scope in the country is not possible because of the lack of systematic data sources. 

This study discusses the brain drain issue in the context of free movement of persons after the EU enlargement. On the one hand, free movement of persons is an optimum condition for political, economic, social and cultural transformations within the society, but on the other hand, the loss of human capital because of emigration of the highly-skilled and the brain drain can have a negative, long-term impact on the further development of the country. It is argued in this study  that the brain drain will have a negative impact on Lithuania as the country in transition. 

The brain drain phenomenon is in the focus of the sociologists, economists and politicians, respectively, in almost all European Union member states. A number of these countries have taken a proactive role to enact legislation to facilitate the integration of foreign researchers and highly-skilled employees into their labour markets. In the case of Lithuania the examples of good practice of dealing with the brain drain issue in other EU countries should be taken into consideration. 

This study also aims at distinguishing the brain drain phenomenon amongst the information technology specialists, the health care workers (doctors and nurses) and the researchers (students) in Lithuania. These groups of the population are considered to be the most highly “sensitive” to the brain drain phenomenon. The study of health care specialists of the Institute of Oncology, Vilnius University aims to assess the brain drain potential amongst the doctors, nurses and researchers of the Institute. 

